b"\n_START_ARTICLE_\nSexenni de Morella\n_START_SECTION_\nOrigen\n_START_PARAGRAPH_\nL'origen se situa al segle XVII, en temps d'epid\xc3\xa8mies. Despr\xc3\xa9s de ser sacsejats per una pesta en els anys 1648 a 1650, la pesta de 1672 que assolava el municipi i les contrades va decidir a un grup de notables de la vila a fer una rogativa, amb trenta germans vestits de penit\xc3\xa8ncia, fins a l'ermita de la Mare de D\xc3\xa9u de la Vallivana, i el prior propos\xc3\xa0 portar la imatge de l'ermitori fins a la ciutat. El 31 de desembre d'aquell mateix any \xc3\xa9s passejada la imatge de la Verge i compta la llegenda que els malalts van recuperar la salut, fins al punt que l'epid\xc3\xa8mia va remetre per complet._NEWLINE_En agra\xc3\xafment al miracle, els morellans en general, i concretament els camperols, el justicia, jurats i Consell de Morella, van fer solemnes festes i decidiren, segons acord de 14 de febrer de 1673, celebrar perp\xc3\xa8tuament cada 6 anys un novenari en acci\xc3\xb3 de gr\xc3\xa0cies a la Mare de D\xc3\xa9u de Vallivana i que les festes es farien pel maig. \xc3\x89s des d'aquest moment que el Sexenni se celebra quasi de manera ininterrompuda. Nogensmenys s'han celebrat 53 edicions des de llavors._NEWLINE_En l'acord del Consell de 28 de gener de 1678 la Vila va demanar que la celebraci\xc3\xb3 del primer Sexenni es trasllad\xc3\xa9s a l'agost, per\xc3\xb2 el clergat no ho accept\xc3\xa0 i la van celebrar al maig, tot i que el Consell no hi va assistir i celebr\xc3\xa0 la festivitat, per la seva part, a l'agost. El segon Sexenni se celebr\xc3\xa0 amb normalitat a l'agost.\n_START_SECTION_\nL'Anunci\n_START_PARAGRAPH_\nL'any anterior a la festa, se celebra \xc2\xabl'Anunci\xc2\xbb que recorda als morellans que el Sexenni est\xc3\xa0 prop. Des de 1903, mant\xc3\xa9 una estructura similar; durant els tres primers diumenges d'agost, es planten en barraques de fusta en els carrers, uns ninots (ninots que representen caricatures humanes), despr\xc3\xa9s, al quart diumenge, se celebra missa major, un preg\xc3\xb3 amb desfilada de carrosses decorades amb paper arrissat i, per la nit, es resa un rosari a l'esgl\xc3\xa9sia._NEWLINE_L'Anunci t\xc3\xa9 lloc a l'esgl\xc3\xa9sia, per\xc3\xb2 despr\xc3\xa9s adquireix un to festiu, en el qual els integrants del Preg\xc3\xb3 i els espectadors es barregen amb una batalla de confeti i serpentines.\n_START_SECTION_\nLa process\xc3\xb3 general\n_START_PARAGRAPH_\n\xc3\x89s l'element central de la festa on participen els diferents gremis de la vila, amb les seves imatges i personatges b\xc3\xadblics i en el final, desfilen la bandera de Vallivana, els Alets, els gremis de segon ordre i la creu de la Bas\xc3\xadlica. Durant la process\xc3\xb3, es llegeixen les Relacions o versos dedicats a la Verge, dintre d'un artefacte conegut com la Taronja, similar a la Magrana d'Elx, que s'obre en quatre grillons quan passa la Patrona. Quan es descobreix, apareix un nen petit vestit de Sant Miquel que li canta uns versos.\n_START_SECTION_\nCarrers ornamentats\n_START_PARAGRAPH_\n\xc3\x89s tradicional l'ornament d'aquells carrers per on la imatge de la Verge fa el seu recorregut. Les flors i elements vegetals li donaven solemnitat als actes, per\xc3\xb2 al llarg del temps s'han modernitzat i comencen a utilitzar-se altres materials. Les garlandes de paper foren el primer material no natural utilitzat. Al llarg del segle XX s'intruduiren les grans carcasses i entarimats simulant grans balconades o portals i arcs que creuen les voreres convertint-se en objectes habituals del Sexenni._NEWLINE_Destaquen els tapissos de paper rissat i les flors elaborades amb paper, que converteixen als carrers engalanats de Morella en aut\xc3\xa8ntiques joies de l'art decoratiu popular.\n_START_SECTION_\nConvents\n_START_PARAGRAPH_\nS\xc3\xb3n escenaris teatrals simulant fa\xc3\xa7anes d'esgl\xc3\xa9sia, on xiquetes i xiquets vestits amb h\xc3\xa0bit religi\xc3\xb3s canten a la Verge al seu pas pels carrers de Morella, s\xc3\xb3n expressions devotes fetes pels ve\xc3\xafns.\n_START_SECTION_\nTaula cap per avall\n_START_PARAGRAPH_\n\xc3\x89s una curiosa composici\xc3\xb3 gastron\xc3\xb2mica ubicada en la pla\xc3\xa7a dels Tarrascons en virtut de la qual es penja cap per avall una taula amb tot el seu servei amb aliments i beguda de veritat durant tots els dies del novenari.\n_START_SECTION_\nEls Volantins\n_START_PARAGRAPH_\nAl pas de la process\xc3\xb3 i dels retaules, en la part baixa del Carrer de la Font, volten tres ninotets representant  un home i dues dones amb vestit tradicional, lligats a un pal."